Kakawin Banawa Sĕkar Tanakung/Pupuh 1
Pupuh 1

1. 
Atyantādhikaning sukārya winangun śrī Jiwanendrādhipa 
Tan lyan śrāddha bhaṭāra mokta maluy ing somyālayâdhiprabhu 
Mangke mūrtinira n cinarwan apagĕh ring śwetasinghāsana
Sakwehning bala mukhya sang nṛpa kabeh dampaty amuṣpa krama

2. 
Lwir guntur pakatonan ing taḍah anekâtryâsusun tar pĕgat 
Mily āpānakabhojanâna ḍumawuh ring peka munggw ing sabhā 
Len tang dāna ri sang mahādwija gĕnĕp ring śangkha tapwan kurang 
Gohdānādi sabhūṣaṇâśwa ratha len wastrâdulur kañcana

3. 
Warṇan tingkah i sang watĕk ratu madudwan wĕtwa-wĕtwan kabeh 
Wwantĕn gīta nirakṣarâtika wināhyākĕn langönyêng gunung 
Mambĕtning dyah angañjalîniringakĕn dening kakungnyêkaki
Śrī nāthêng Kṛtabhūmi mĕnggĕp amangun tingkah widagdheng raras

4. 
Tan sor śrī naranātha ring Mataram ing tingkah langöning gunung
Cārângrakta wado hajîki winangun tingkah madadyan wukir 
Harṣêkang wwang anon kakung saha lawan dyah ceṭikêng āśrama 
Singgih yan tama ring langö nṛpati mangdānî raras tan sipi

5. 
Kocap sang nṛpati Pamotan adhikārêng rūm praśāstêng langö 
Ndan tingkah gaga wĕtwa-wĕtwanira moghânrang langöning gaga 
Wwantĕn stry arja kalih jalunya n ahañang ngkânê siringning hĕnu 
Prāyângjantĕn ajangga ring Jawa kapanggih ndan matĕnggö gaga

6. 
Sangke śrī paramêśwarêng Lasĕm apūrwang wĕtwa-wĕtwan lĕyĕp 
Strī munggw ing dalĕm ing taman manalukat lāwan kakungnyâlangö 
Apnĕd dening aningkah uttama langönyâmānuṣângde lĕngĕng 
Tob pinghe ngaraning kidungnya ginawe tilngkah maweh kung lulut 

7. 
Wwantĕn parwata tan siping kalĕngĕngan sākṣāt pawitrācala 
Tan len amṛtamāsa gīta tuladan kāryâtĕmah parwata
Ndah byakta ng jalatuṇḍa tang śaraṇa sangkĕp tan hanângul kabeh 
Sawwat śrī naranātha ring Kahuripan sotan kawīndrânulus

Banawa Sĕkar Tanakung
Kakawin Banawa Sĕkar Tanakung